༄༅། །དྲག་པོ་དམར་ཆེན་གྱི་ཡན་ལག་བདུན་མ་དང་མཆོད་པའི་ཟིན་བྲིས་བཞུགས་སོ། །

༄༅། །བླ་མ་དྲག་པོའི་ལྷ་ལ་ཕྱག་འཚལ་ལོ། །བྱིན་གྱིས་བརླབ་པར་མཛད་དུ་གསོལ། །འདིར་གང་ལས་སུ་བྱ་བ་ནི་ཀུན་མཁྱེན་པུཎྜ་རི་ཀའི་ཞལ་གྱི་ཟིལ་དངར་བླ་མ་དྲག་པོའི་ལས་བྱང་རྡོ་རྗེ་གསུང་ཟབ་ཅིང་བརླིང་བ་འདིའི་ཡན་ལག་བདུན་མ་དང༌། ཕྱི་མཆོད་གཉིས་ཀྱི་གོ་དོན་ནི། བློ་ཆུང་བདག་འདྲས་དཔག་བྱའི་ཡུལ་དུ་མ་གྱུར་མོད་ཀྱི། འོན་ཀྱང་སློབ་མཆོག་དམ་པ་གང་གི་བཀའ་ཡིས་གནང་བ་ཐོབ་པ་ལས། རང་བློས་གང་ཟིན་ཞིག་རྣམ་རྟོག་གི་ཕྲེང་བ་ཡིག་གེ་ལམ་དུ་འབུལ་བ་ནི་དེ་ལ་ཡན་ལག་བདུན་ལས།

 དང་པོ་ཕྱག་གི་ཡན་ལག་ནི། སློབ་དཔོན་ཆེན་པོ་པདྨ་འབྱུང་གནས་དེ་ཉིད་བདུད་དང་དམ་སྲི་སྡེ་བརྒྱད་དྲེགས་པའི་གཤེད་དུ་དབང་དྲག་བདེ་གཤེགས་འདུས་པའི་སྐུར་བཞེངས་ནས། སྐུ་ཞི་བ་དང་ཁྲོ་བོ་རྣམ་པ་ཀུན་ལྡན་གྱི་དགེ་འདུན། གསུང་གསང་སྔགས་རིགས་སྔགས་གཟུངས་སྔགས་ཀྱི་ཆོས། ཐུགས་ཏིང་ངེ་འཛིན་ཕྱག་རྒྱ་ཐམས་ཅད་པའི་སངས་རྒྱས་ཏེ་མཆོག་གསུམ་ཀུན་འདུས་ཀྱི་ངོ་བོ་བཞུགས་པས་ན་མཆོག་གསུམ་འདུས་པར་ཞེས་ཕྱག་སོགས་ཚོགས་བསགས་ཀྱི་ཡུལ་སྤྱིར་བསྟན་པ་དང༌། ཕྱག་འཚལ་བའི་ཚུལ་ནི། དེ་ལ་དད་གུས་གདུང་བ་དྲག་པོའི་སྒོ་ནས་ཕྱག་འཚལ་བ་ལ་ཤིན་ཏུ་རིངས་པའམ་མྱུར་བའི་ཚུལ་གྱིས་དད་པའི་མེ་ལྕེ་ནང་ནས་འབར་བའི་རྟགས་སུ་ལུས་ངག་གི་སྒོ་ཀུན་ནས་ཤ་ཟིང་དང་སྤུ་ཟིང་བྱེད་ནུས་པའི་ཚ་བའི་དྲོད་རླངས་མི་བཟད་པར་བྱུང་བས་ན་ཕྱག་འཚལ་མྱུར་པོའི་རླངས་ཞེས་འབྲེལ་བཀོད་ནས།

 གཉིས་པ་མཆོད་པའི་ཡན་ལག་ནི། དེ་ལྟར་རང་ལས་ཤར་བའི་མོས་པའི་རླངས་པ་དེ་རང་ཀུན་སྣང་མཆོད་པའི་རྫས་སུ་བསྒྱུར་བའི་ཏིང་ངེ་འཛིན་གྱི་འཕྲུལ་ལས་ནམ་མཁའ་བར་སྣང་ཐམས་ཅད་ཀུན་ཏུ་བཟང་པོའི་མཆོད་པའི་སྤྲིན་གྱི་ཕུང་པོ་བསམ་གྱིས་མི་ཁྱབ་པས་ཡོངས་སུ་གང་བ་སྟེ་ཆེ་ཆེར་འཁྲིགས་པའམ་ཆགས་པས་ན་ཀུན་བཟང་མཆོད་སྤྲིན་ཆེར་ཆགས་ཞེས་འབྲེལ་བཀོད་ནས།

 གསུམ་པ་བཤགས་པའི་ཡན་ལག་ནི། དེ་ལྟར་རང་ལས་ཤར་བའི་མོས་པའི་སྤྲིན་ཕུང་དེ་རང་ཐོག་མེད་འཁོར་བར་བསགས་སྡིག་གི་དངོས་སྣང་མ་ལུས་པ་བཤགས་པའི་རྟེན་དུ་ཕུལ་བས་སྐྱབས་ཡུལ་བྱིན་མཐུས་དག་ཚངས་ཆར་རྒྱུན་གྱིས་རང་གཤིས་སྒྲིབ་བྲལ་དུ་བྱེད་པས་ན་སྡིག་བཤགས་པའི། ཆར་རྒྱུན་ཞེས་འབྲེལ་བཀོད་ནས།

 བཞི་པ་ཡི་རངས་ཀྱི་ཡན་ལག་ནི། དེ་ལྟར་རང་གཤིས་སྒྲིབ་བྲལ་དུ་བྱེད་པའི་ཆར་རྒྱུན་འབེབས་པར་བྱེད་པའི་སྐྱབས་ཡུལ་གྱི་མཛད་པ་ལ་རྗེས་སུ་ཡི་རངས་ཀྱི་སྒོ་ནས་གསང་ཆེན་ཆོས་ཀྱི་ཆར་ཆེན་ལ་འཐུང་བར་འདོད་པས་ན་ལ་འཐུང་ཞེས་འབྲེལ་བཀོད་ནས།

 ལྔ་པ་ཆོས་འཁོར་བསྐུལ་བའི་ཡན་ལག་ནི། དེ་ལྟར་ཐར་འདོད་རྣམས་ཀྱིས་ཡིད་མཚོར་རང་རང་སྐལ་བ་དང་འཚམས་པའི་ཆོས་ཚུལ་གྱི་ཆུ་ཀླུང་འབུམ་ཕྲག་དུས་གཅིག་ལ་འབེབས་པའམ་ཆོས་སྒོ་དབྱེ་བར་བསྐུལ་བས་ན་ཡིད་མཚོར་ཆོས་ཀྱི་ཀླུང༌། འབེབས་ཕྱིར་ཞེས་འབྲེལ་བཀོད་ནས།

 དྲུག་པ་གསོལ་བ་འདེབས་པའི་ཡན་ལག་ནི། དེ་ལྟར་ཆོས་ཀྱི་འཁོར་ལོ་བསྐོར་ནས་འགྲོ་དོན་མཐར་ཕྱིན་པར་བྱ་བའི་ཕྱིར་སྲིད་པ་ཇི་སྲིད་བཞུགས་པར་གསོལ་བས་ན་སྲིད་པར་བཞུགས་ཞེས་འབྲེལ་བཀོད་ནས།

 བདུན་པ་བསྔོ་བའི་ཡན་ལག་ནི། དེ་ལྟར་བཞུགས་ནས་ནམ་མཁའི་མཐར་གཏུགས་པའི་སེམས་ཅན་ཀུན་གྱིས་དུས་གསུམ་དུ་བསགས་པའི་དགེ་ཚོགས་ཐམས་ཅད་གཅིག་ཏུ་བསྡུས་ནས་མཐར་དེ་དག་ཐམས་ཅད་ཀྱིས་ཀྱང་དབང་དྲག་པདྨ་ཁྱོད་ཁོ་ན་བཞིན་དུ་འགྱུར་བར་སྨོན་པའམ་བསྔོ་བས་ན་ཁྱོད་ལ་སྨོན་ཞེས་པའོ། །

 དེ་ལྟར་གསོལ་བ་བཏབ་པས་སློབ་དཔོན་པདྨ་དབང་གི་ཁྲོ་བོའི་རྒྱལ་པོའི་ཉིད་ལ་འཁོར་ཉིད་ལས་མི་གཞན་པའི་ལྷ་ཚོགས་ཉི་མ་དང་ཟེར་གྱི་རྣམ་པ་ལྟར་སྣང་བ་དེ་དག་འོད་དུ་ཞུ་ནས་རང་གི་སྤྱི་བོར་བསྟིམ་པས་ན་ལྷ་ཚོགས་དེ་དག་རང་གི་སྤྱི་བོར་ཐིམ་ཞེས་པའོ། །

 དེ་ལྟར་རང་ལ་བསྟིམས་པས་རང་ལུས་ཀྱང་འོད་དམར་གྱི་རྣམ་པར་དམར་ལམ་གྱིས་ཞུ་ནས་རྒྱུ་ཡི་ཡིག་གེ་ཧཱུཾ་དམར་འབར་བ་ཞིག་ཏུ་གྱུར་པ་ལས་འོད་ཟེར་འཕྲོ་བས་ན་ལུས་ནི་འོད་དུ་ཞུ་ཧཱུཾ་དམར་འཕྲོ་བ་ཞེས་པའོ། །

 དེ་ལྟར་འཕྲོས་པའི་འོད་ཟེར་དེ་ཉིད་ཡས་མཐའ་ཕྱོགས་བཅུ་སངས་རྒྱས་ཀྱི་ཞིང་ཀུན་དང་མས་མཐའ་མནར་མེད་དམྱལ་བའི་བར་ཐམས་ཅད་ལ་ཁྱབ་པས་ན་ཡས་མཐའ་སངས་རྒྱས་མས་མཐའ་དམྱལ་བའི་བར་ཞེས་པའོ། །

 དེ་ལྟར་འཕྲོས་པའི་འོད་ཟེར་དེས་འཁོར་འདས་ཀུན་ལ་ཕོག་པས་ཡར་སངས་རྒྱས་རྣམས་མཆོད་མར་སེམས་ཅན་གྱི་སྡིག་སྒྲིབ་སྦྱངས་ནས་སླར་འོད་ཟེར་དེ་རྣམས་ཚུར་བསྡུས་པས་ན་ཀུན་ལ་ཕོག་པས་མཆོད་སྦྱངས་དེ་རྣམས་ཞུ་ཞེས་པའོ། །

 དེ་ལྟར་འོད་ཟེར་དེ་རྣམས་ཚུར་ཞུ་བ་དང་ལྷན་ཅིག་ཏུ་ཕྱོགས་བཅུའི་སངས་རྒྱས་རྣམས་ཀྱི་བྱིན་རླབས་ཀྱི་ནུས་པ་ཐམས་ཅད་དང༌། ཁམས་གསུམ་རིགས་དྲུག་ཏུ་རྣམ་ཤེས་ཀྱིས་བསྡུས་པའི་སེམས་ཅན་ཡོད་དོ་ཅོག་ཐམས་ཅད་དབང་མེད་པར་བདག་གི་དབང་དུ་བསྡུས་པས་ན་བྱིན་རླབས་ནུས་པ་རྣམ་ཤེས་དབང་བསྡུས་ཤིང་ཞེས་པའོ། །

 སླར་ཡང་འོད་ཟེར་དམར་པོ་རལ་གྲི་ལ་སོགས་པའི་མཚོན་ཆ་སྣ་ཚོགས་པའི་དབྱིབས་ལྟ་བུ་རྣོ་ངར་མི་ཟད་པའི་དབལ་ཤིན་ཏུ་ཚ་བ་མེའི་ཕུང་པོ་ལྟར་འཕྲོས་པས་ན་སླར་ཡང་འོད་དམར་མཚོན་ཆའི་དབྱིབས་ཚ་བས་ཞེས་པའོ། །

 དེ་ལྟར་འཕྲོས་པའི་མཚོན་ཆ་དང་མེ་དཔུང་རྣམས་ཀྱིས་སྡེ་བརྒྱད་དྲེགས་པ་ཅན་རྣམས་རང་དབང་མེད་པར་བརྒྱལ་ནས་ཉལ་ཉལ་དུམ་དུམ་དུ་གཏུབས་ཤིང་ཐལ་བ་ཙམ་ཡང་མ་ལུས་པར་གཞོབ་ཏུ་བསྲེགས་ན་སྡེ་བརྒྱད་ཉལ་ཉལ་གཏུབས་ཤིང་གཞོབ་ཏུ་བསྲེགས་ཞེས་པའོ། །

 དེ་ལྟར་ཁ་བཏགས་པས་དེ་དག་གི་ནུས་པའི་མཐུ་རྩལ་དང་སྟོབས་འབྱོར་མངའ་ཐང་གཟི་བརྗིད་རྣམས་འོད་ཟེར་གྱི་ཚུལ་དུ་སླར་བདག་ཉིད་ལ་བསྟིམ་པས་ན་མཐུ་རྩལ་སྟོབས་རྣམས་བདག་ལ་ཐིམ་པ་ཡིས་ཞེས་པའོ། །

 དེ་ལྟར་བསྟིམས་པས་བདག་ཉིད་ཀྱང་ཁམས་གསུམ་སྲིད་གསུམ་ཐམས་ཅད་ཟིལ་གྱིས་གནོན་ཅིང་སྡེ་བརྒྱད་དྲེགས་པ་ཅན་རྣམས་རང་དབང་མེད་པར་ལས་ལ་འཁོལ་བའི་ནུས་པ་དང་ལྡན་པའི་ང་རྒྱལ་བསྐྱེད་པས་ན་སྲིད་གསུམ་ཟིལ་གནོན་དྲེགས་པ་ལས་ལ་འཁོལ་ཞེས་པའོ། །

 དེ་ཕྱི་མཆོད་ཀྱི་ཚིག་དོན་རང་བློས་གང་ཟིན་ཞིག་རྣམ་རྟོག་གི་ཕྲེང་བ་ཡིག་གེའི་ལམ་དུ་འབུལ་བ་ནི། དངོས་པོའི་གནས་ཚུལ་ལ་སྣང་བ་འདི་དག་ཡོད་མི་སྲིད་ཀྱང་ཀུན་རྫོབ་འཁྲུལ་པའི་ངོ་ན་ཅི་ཡང་སྣང་ཞིང་སྲིད་པའི་གར་མཁན་མས་རྣམ་པར་འཕྲུལ་བའི་ལྟད་མོ་འདི་ལ་མདངས་མཚར་པདྨ་གཞོན་ནུ་རྣམས་ཡ་མཚན་ཏེ་གད་མོ་བགད་པའི་ཚེ། མེ་ཏོག་གི་མཆུ་འདབ་ཁ་སྦུས་པའི་གདམས་པའི་བར་ནས་ཚེམས་ཕྲེང་གེ་སར་གྱི་དྲི་བསུང་དང་འོད་ཀྱིས་ནམ་མཁའི་ཀློང་ངམ་ཁྱོན་ཐམས་ཅད་རྒྱས་པར་འགེངས་ཤིང་གང་བར་ནུས་པའི་མེ་ཏོག་གི་ཚོགས་འབུལ་བས་ན། སྲིད་པའི་རྣམ་འཕྲུལ་ལ་བགད་མེ་ཏོག་གི །ཚེམས་ཕྲེང་འོད་ཀྱིས་ནམ་མཁའི་ཁྱོན་འགེངས་ཤིང༌། །ཞེས་པའོ། །

 དེ་ལྟར་ཕྲུལ་བའི་མེ་ཏོག་གི་འོད་ཀྱིས་ནམ་མཁའི་གང་བའི་ཚེ་ལྷ་ཡི་དཔག་བསམ་ཡོངས་འདུ་འཁྲི་ཤིང་གི་དྲི་ངད་ཀྱང་མ་བཟོད་པར་སྦྱར་བ་དང་ལྷན་སྐྱེས་ལས་བྱུང་བའི་བདུག་སྤོས་ཀྱི་སྤྲིན་ཚོགས་དེ་དག་དང་ལྷན་དུ་དཔག་བསམ་ཡོངས་འདུའི་གཟུགས་གསར་དུ་འོངས་པ་ལྟ་བུའི་དྲི་བཟང་ཕུན་སུམ་ཚོགས་པ་དག་གིས་བར་སྣང་ཡངས་པའི་ཁྱོན་ཀུན་ལ་དྲི་བཟང་གི་གཏེར་དུ་སྦས་པའམ་བཀང་བ་ལྟ་བུའི་འཛད་མེད་བདུག་སྤོས་ཀྱི་སྤྲིན་ཚོགས་འབུལ་བས་ན། ཡོངས་འདུའི་འཁྲི་ཤིང་སྤོས་སྤྲིན་གཟུགས་གསར་གྱིས། །བར་སྣང་མ་ལུས་དྲི་བཟང་གཏེར་དུ་སྦས། །ཞེས་པའོ། །

 དེ་ལྟར་ཕུལ་བའི་བདུག་སྤོས་སྤྲིན་ཚོགས་ཀྱིས་སྣང་བའི་གོ་སྐབས་འཕྲོག་པར་བྱེད་པའི་ཚེ། ཕྱོགས་རྣམས་མུན་པར་སོང་བའི་གནས་སྐབས་དེས་སྐྱོ་བ་བསལ་བའི་ཆེད་དུ་ཉིན་མོར་བྱེད་པའི་སྣང་བྱེད་བཟང་པོའི་འོད་ཚོགས་འདི་ཉིད་དཀྱིལ་འཁོར་གྱི་ལྷ་ཚོགས་རྣམས་ཀྱི་གཟི་བརྗིད་ལས་འཕོས་པའམ་ཤར་བ་དེ་ཉིད་ཀྱིས་ས་གཞི་ཡངས་པའི་ཁྱོན་ཀུན་སྣང་བར་བྱེད་ནུས་པའི་འབྲུ་མར་རྩི་མར་ལས་བྱས་པའི་མར་མེའི་འོད་ལ་ཆགས་པའམ་གཉིས་མེད་དུ་འཁྲིལ་བར་བྱེད་དེ་ས་སྟེང་གི་མུན་པ་རྨེག་མེད་དུ་འཕྲོག་པར་བྱེད་ནུས་པའི་སྣང་གསལ་མར་མེའི་འོད་ཚོགས་འབུལ་བས་ན། དེས་སྐྱོ་ཉིན་མོར་བྱེད་པའི་སྣང་བྱེད་བཟང༌། །དཀྱིལ་འཁོར་ལས་འཕོས་ས་ཡི་མར་མེར་འཁྲིལ། །ཞེས་པའོ། །

 དེ་ལྟར་ཕུལ་བའི་མར་མེའི་འོད་ཚོགས་མི་བཟད་པ་དེ་ཉིད་ཀྱིས་སྣང་ཞིང་སྲིད་པའི་ཆོས་ཀུན་བསྲེགས་ཀྱི་དོག་ནས་བྱུག་པའི་དྲི་ཆབ་ཀྱི་རྒྱུན་ཚངས་པ་ཆེན་པོའི་རལ་ཀླུང་ནས་དྲངས་པའི་ལྷ་ཡི་ཆུ་བོ་གངྒཱ་ཝུ་བ་དཀར་ཤས་ཅན་དེ་ཉིད་སྐལ་ལྡན་ཤིང་རྟས་འཛམ་གླིང་དུ་ཕབ་དུས་རི་བོ་གངས་ཅན་དུ་དྲང་སྲོང་ཛ་ཧུས་འཐུངས་ཏེ་སྐྱུགས་པ་ལས་ཛ་ཧུའི་བུ་མོ་ཞེས་གྲགས་པའི་ཆུ་བོ་དེ་ཉིད་ཆེད་དུ་བྱོན་པ་ལྟ་བུའི་དྲི་ཆབ་འབུལ་བས་ན། དེས་ཀུན་བསྲེགས་དོགས་བྱུག་པའི་ཚངས་ཆེན་ནས། །ཝུ་དཀར་ཤས་ཅན་ཛ་ཧུའི་བུ་མོ་བྱོན། །ཞེས་པའོ། །

 དེ་ལྟར་ཕུལ་བའི་དྲི་ཆབ་དཀར་ཞིང་བསིལ་བའི་བུ་མོ་བྱོན་པའི་ཚེ། ཞལ་ཟས་ཁ་དོག་རོ་བཅུད་ཕུན་སུམ་ཚོགས་པ་ཀུན་གྱི་ཡིད་དབང་འཕྲོག་ནུས་པའི་བསིལ་བའི་ཟེར་ཅན་ཏེ་ཟླ་བའི་བྱེད་ལས་ཐམས་ཅད་ཚང་མ་ཏིང་ངེ་འཛིན་བརྒྱ་སྟོང་ཕྲག་མང་པོའི་ཁམ་ཟས་ཅན་གྱི་རྒྱུ་སྐར་མང་པོ་ཁྲིད་པ་སྟེ་ཟླ་བའང་ངང་གིས་དེར་གངྒཱར་འགྲན་པའི་ཆེད་དུ་ཆད་པའམ་ལྷགས་པ་ལྟ་བུའི་ཞལ་ཟས་འབུལ་བས་ན། ཁ་དོག་རོ་བཅུད་བསིལ་བའི་ཟེར་ཚང་མ། །ཏིང་འཛིན་ཁམ་ཟས་རྒྱུ་སྐར་ཁྲིད་པའང་ཆས། །ཞེས་པའོ། །

 དེ་ལྟར་ཉེར་སྤྱོད་རྣམ་ལྔས་ནམ་མཁའ་བར་སྣང་ས་གཞི་ཐམས་ཅད་བར་མཚམས་མེད་པར་དབྱར་གྱི་སྤྲིན་ལྟར་འཁྲིགས་པའི་ཚེ། དེ་དག་གི་དོག་གསེབ་ཏུ་ལྷ་རྫས་ཀྱི་རོལ་མོ་ཡན་ལག་འབུམ་ལྡན་དེ་ཡང་དཔྱིད་དུས་ཀྱི་སྤྲིན་གསེབ་ནས་འབྲུག་སྒྲ་དལ་གྱིས་ལེན་པའི་གར་གྱི་ངང་ཚུལ་ལ་ཆགས་པའམ་འགྲན་པ་ལྟ་བུའི་རོལ་མོ་འབུམ་བས་ན། དེ་དག་དོག་གསེབ་ལྷ་རྫས་རོལ་མོའི་སྤྲིན། །འབྲུག་སྒྲའི་གར་གྱི་ངང་ཚུལ་ལ་ཆགས་དང༌། །ཞེས་པའོ། །

 དེ་ལྟར་ཕྱི་མ་ཕྱི་མས་སྔ་མ་སྔ་མར་འགྲན་པར་ལྟར་སྣང་བ་དེ་ནི་སེམས་མེད་རབ་རྟོག་གི་རྒྱན་ལས་དྲངས་པར་མངོན་ནོ། །གཞན་ཡང་ས་སྟེང་འདི་ལ་ངོམ་དུ་འོས་པའི་འཁོར་ལོ་བསྒྱུར་བའི་རྒྱལ་པོའི་མངའ་ཐང་འཁོར་ལོ་རིན་པོ་ཆེས་གླིང་བཞི་དབང་བ་སོགས་རང་རང་གིས་འདོན་དོན་བདེ་བླག་ཏུ་འགྲུབ་པར་ནུས་པའི་མཐུ་དང་ལྡན་པའི་རྒྱལ་སྲིད་རིན་པོ་ཆེ་སྣ་བདུན་དང༌། གནམ་ལ་ལྷའི་འཇིག་རྟེན་ན་རབ་ཏུ་གྲགས་པའི་བཀྲ་ཤིས་རྫས་ཐོགས་པའི་ལྷ་མོ་བརྒྱད་ལ་སོགས་པ་ཡིད་དུ་འོང་བའི་དངོས་པོ་ཀུན་དང༌། ས་འོག་ཀླུ་ཡི་འཇིག་རྟེན་གྱི་རྒྱ་མཚོ་ཆེན་པོ་དེར་དཔལ་དང་འབྱོར་པའི་ལེགས་ཚོགས་དགུང་དུ་འཕྱུར་བའི་ཀླུ་ཡི་དབང་པོ་རྣམས་ཀྱིས་ཡོངས་སུ་བཟུང་བའི་གདེངས་ཀའི་རྩེ་མོར་གནས་པའི་ཡིད་བཞིན་གྱི་ནོར་བུ་ལ་སོགས་པའི་རྒྱན་རྣམས་ཏེ། འཇིག་རྟེན་གསུམ་གྱི་དཔྱིད་ནོར་མ་ལུས་པ་སིལ་མར་དཀྲམ་ནས་དཀྱིལ་འཁོར་ཆེན་པོའི་ལྷ་ཚོགས་རྣམས་ལ་འབུལ་བ་ཡིན་པས་ན། ས་ལ་ངོམ་འོས་མཐུ་ལྡན་རིན་ཆེན་བདུན། །གནམ་ལ་རབ་གྲགས་བཀྲ་ཤིས་རྫས་ཀུན་དང༌། །རྒྱ་མཚོར་འཕྱུར་བའི་ཀླུ་དབང་གདེངས་ཀའི་རྒྱན། །མ་ལུས་དཀྱིལ་འཁོར་ཆེན་པོའི་ལྷ་ལ་འབུལ། །ཞེས་པའོ། །ནང་མཆོད་སོགས་གོ་སླ་བས་འདིར་མི་སྤྲོའོ། །ཞེས་པའང་ཚུལ་དགུའི་ཡོན་ཏན་དུ་མའི་བདག་ཉིད་རྡོར་སློབ་ཡེ་སེང་ཞབས་ཀྱི་གསུང་ངོར་དགེ་རིན་པས་སོ། །